Go itse leina la Modimo go kaya se se fetang go itse go le bitsa. Go itse leina la Modimo ka botlalo go kaya go nna le kamano e e gaufi le ene. Leina Jehofa le kaya “O Dira Gore go Diragale.” Bokao jwa leina leno bo tlhomamisa gore Modimo o tla nna sengwe le sengwe gore a diragatse boikaelelo jwa gagwe. Ka jalo, go itse leina la Modimo go kaya go dumela gore Modimo o tla diragatsa ditsholofetso tsa gagwe. (Pesalema 9:10) Tumelo ya batho ba ba itseng leina la Modimo e bile ba le dirisa e ba tlhotlheletsa gore ba mo ikanye le go dira gore a tle pele mo matshelong a bone. Jehofa Modimo o tla sireletsa batho bao.—Bala Pesalema 91:14. 12 E re ka re sa tshwanela go ikaega ka botlhale jwa lefatshe kana jwa rona ka borona fa re dira tshwetso ya se se siameng le se se sa siamang, re tshwanetse go dira eng? Ela tlhoko kgakololo eno e e tlhamaletseng ya ga moaposetoloi Paulo: “Tlogelang go bopega jaaka tsamaiso eno ya dilo, mme lo fetolwe ka go fetola megopolo ya lona, gore lo iponele se thato ya Modimo e e molemo le e e amogelesegang le e e itekanetseng e leng sone.” (Baroma 12:2) Ke eng fa re tshwanetse go iponela se thato ya Modimo e leng sone? Jehofa mo Baebeleng o ntsha lebaka leno le le tlhamaletseng mme e le le le nonofileng, a re: “Jaaka magodimo a le kwa godimo ga lefatshe, fela jalo ditsela tsa me di kwa godimo ga ditsela tsa lona, le dikakanyo tsa me di kwa godimo ga dikakanyo tsa lona.” (Isaia 55:9) Ka gone, go na le gore re ikaege ka tsela ya rona ka namana ya go atlhola dilo kgotsa ka maikutlo a rona, re gakololwa jaana: “Nnang lo tlhomamise se se amogelesegang mo Moreneng.”—Baefeso 5:10.